საჭადრაკო ოლიმპიადა 2018
23 სექტემბერი - 6 ოქტომბერი 2018 ბათუმი, საქართველო ოლიმპიადას პირველად უმასპინძლა საქართველოს შავიზღვისპირა ქალაქმა ბათუმმა. ტურნირი მეტად დაძაბული გამოდგა. პირველობისთვის ერთმანეთს რამდენიმე ნაკრები ეჯიბრებოდა და გამარჯვების შანსი თითქმის 15 ნაკრებს ჰქონდა. თითქმის ყოველი ტურის დამთავრების შემდეგ ცხრილს სათავეში ახალი ლიდერი ჰყავდა. მეექვსე ტურში საბოლოო ცხრილში პირველ ათეულში გასული ნაკრებებიდან ექვსმა ნაკრებმა მატჩები ვერ მოიგო. ბოლო ტურის წინ გამარჯვების ყველაზე უფრო მეტი შანსი ჩინელებს, ამერიკელებს და პოლონელებს ჰქონდათ, სადაც ერთმანეთს ჩინეთისა და აშშ-ის ნაკრებები შეხვდნენ, ხოლო პოლონეთის ნაკრები ინდოეთის ნაკრებს ეთამაშებოდა. ეს ორივე მატჩი ფრედ დამთავრდა და ჩინეთის, აშშ-ის და რუსეთის გუნდებმა 18-18 ქულა დააგროვა, მაგრამ კოეფიციენტების მიხედვით პირველ ადგილზე ჩინელები გავიდნენ, მეორეზე ამერიკელები, ხოლო ბრინჯაოს მედლები რუსებმა მოიპოვეს. ცუდად იასპარეზეს უკრაინელებმა და უნგრელებმა, სამაგიეროდ კარგად გამოვიდნენ პოლონელები, ინგლისელები, ინდოელები, ვიეტნამელები, სომხები და ფრანგები, რომლებიც პირველ ათეულში შევიდნენ. საქართველოს ნაკრებმა, როგორც მასპინძელმა, სამი გუნდი გამოიყვანა და დიდი წარმატებებისათვის მათ არ მიუღწევიათ. საკმაოდ მოულოდნელი იყო პირველი ნაკრების მარცხი მეოთხე ტურში ლიეტუველებთან, მერვე ტურში მოლდოველებთან და ფრე მეათე ტურში ეგვიპტელებთან. საბოლოოდ საქართველოს პირველი ნაკრები 14 ქულით 28-ე ადგილზე გავიდა. მეორე ნაკრები 13 ქულით 43-ე ადგილზე გავიდა, ხოლო მესამე ნაკრებმა ასევე 13 ქულით 51-ე ადგილი დაიკავა.